《雪中与礼部同舍过葆真宫》
宋代·程俱

朝来青霞城，汹涌烂银阙。悠然眄天宇，晶莹欲冰彻。

虚空无表眄，白照混日月。九区绝纤尘，爽气争栗冽。

初疑骞林境，琢玉堕飞屑。人间出灵苗，顷刻皆秀发。

不知皇季氏，羽卫森幢节。刚风振长空，襟佩剧飘瞥。

真仙足按地，险秽尽平洁。坐令三千界，一洗声利热。

伟哉此遐观，曳屐到濛越。池台静相照，澒洞失坳垤。

仰窥乾坤大，未信东南缺。要须风露腹，始称此清绝。

安得垂天鹏，一跨眇空阔。

作者简介：程俱（1078—1144）北宋官员、诗人。字致道，号北山，衢州开化（今属浙江）人。以外祖邓润甫恩荫入仕。宣和三年赐上舍出身。历官吴江主簿、太常少卿、秀州知府、中书舍人侍讲、提举江州太平观、徽猷阁待制。诗多五言古诗，风格清劲古淡，有《北山小集》。